શહેરના હાટકેશ્વર સર્કલ પાસે ઓવર બ્રિજ બનતો હોવાથી આખો દિવસ ટ્રાફિકની સમસ્યા રહે છે તેવામાં પૂરઝડપે પસાર થઇ રહેલા વાહનોનાં કારણે નાના મોટા અકસ્માત આ સર્કલ ઉપર રોજબરોજ થતા હોય છે. આજે વહેલી સવારે પણ પૂરઝડપે પસાર થઇ રહેલી એએમટીએસ બસે મહિલાને અડફેટે લેતાં તેનું મોત નીપજ્યું છે. પોલીસ સૂત્રોના જણાવ્યા અનુસાર અમરાઇવાડીના આંબેડકરનગરમાં રહેતી અને બગસરાની બંગડીઓનો વેપાર કરતી પ૦ વર્ષીય રેખાબહેન રાઠોડ વહેલી સવારે મોર્નિંગ વોકમાં નીકળ્યા હતાં. આ સમયે નાગરવેલ હનુમાન તરફથી પૂરઝડપે આવી રહેલીએએમટીએસ બસ હાટકેશ્વર સર્કલ પાસે બ્રેક માર્યા વગર ગોરના કૂવા તરફ જઇ રહી હતી તે સમયે રેખાબહેન બસની અડફેટે આવતાં તેમનું મોત થયું હતું.